Odločba Komisije

z dne 6. septembra 2000

o načelnem priznavanju popolnosti dokumentacij, predloženih v podroben pregled zaradi možne vključitve RH-7281 (zoksamid), B-41; E-187 (milbemektin), BAS500F (piraklostrobin) in AEF130360 (foramsulfuron) v Prilogo I k Direktivi 91/414/EGS o dajanju fitofarmacevtskih sredstev v promet

(notificirano pod dokumentarno številko K(2000) 2285)

(2000/540/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2000/10/ES [2], in zlasti člena 6(3) Direktive,

ob upoštevanju naslednjega:

(1) Direktiva 91/414/EGS (v nadaljevanju "Direktiva") je predvidela razvoj seznama aktivnih snovi Skupnosti, registriranih za vključitev v fitofarmacevtska sredstva.

(2) Dne 2. junija 1999 je Rohm in Haas France SA organom Združenega kraljestva predložil dokumentacijo za aktivno snov RH-7281 (zoksamid) zaradi vključitve te snovi v Prilogo I k Direktivi.

(3) Dne 6. marca 2000 je Sankyo Company Limited nizozemskim organom predložil dokumentacijo za aktivno snov B-41; E-187 (milbemektin) zaradi vključitve te snovi v Prilogo I k Direktivi.

(4) Dne 28. februarja 2000 je BASF AG nemškim organom predložil dokumentacijo za aktivno snov BAS500F (piraklostrobin) zaradi vključitve te snovi v Prilogo I k Direktivi.

(5) Dne 30. marca 2000 je Aventis GmbH nemškim organom predložil dokumentacijo za aktivno snov AEF130360 (foramsulfuron) zaradi vključitve te snovi v Prilogo I k Direktivi.

(6) Navedeni organi so Komisijo obvestili, da po predhodni proučitvi dokumentacija izpolnjuje zahteve po podatkih in informacijah, določene v Prilogi II k Direktivi. Dokumentacija prav tako vsebuje podatke in informacije, ki jih zahteva Priloga III k Direktivi, za najmanj eno fitofarmacevtsko sredstvo, ki vsebuje zadevno aktivno snov. Prijavitelj je naknadno predložil dokumentacijo Komisiji in drugim državam članicam v skladu s členom 6(2).

(7) Dokumentacije za RH-7281 (zoksamid), B-41; E-187 (milbemektin), BAS500F (piraklostrobin) in AEF130360 (foramsulfuron) so bile 31. maja 2000 predložene Stalnemu odboru za zdravstveno varstvo rastlin.

(8) Skladno s členom 6(3) Direktive se zahteva uradno potrdilo na ravni Skupnosti, da vsaka dokumentacija načeloma izpolnjuje zahteve po podatkih in informacijah, določene v Prilogi II, in za najmanj eno fitofarmacevtsko sredstvo, ki vsebuje zadevno aktivno snov, v Prilogi III k Direktivi.

(9) Taka potrditev je potrebna zato, da se omogoči podroben pregled dokumentacije ter da imajo države članice možnost odobriti začasne registracije za fitofarmacevtska sredstva, ki vsebujejo zadevno aktivno snov, ob ustreznem upoštevanju pogojev iz člena 8(1) Direktive in zlasti pogoja, da se naredi podrobna ocena aktivnih snovi in fitofarmacevtskih sredstev glede na zahteve Direktive.

(10) Taka odločba ne posega v pravico Komisije, da od prijavitelja zahteva, da zadevni državi članici poročevalki predloži dodatne podatke ali informacije za pojasnitev nekaterih točk v dokumentaciji. Predložitev dodatnih podatkov, potrebnih za razjasnitev dokumentacije, ne vpliva na časovni rok za predložitev poročila iz uvodne izjave 9.

(11) Države članice in Komisija se strinjajo, da bo Združeno kraljestvo izvedlo podroben pregled dokumentacije za RH-7281 (zoksamid), da bo Nizozemska izvedla podroben pregled dokumentacije za B-41; E-187 (milbemektin) ter da bo Nemčija izvedla podroben pregled dokumentacij za BAS500F (piraklostrobin) in AEF130360 (foramsulfuron).

(12) Združeno kraljestvo, Nizozemska in Nemčija bodo čim prej ali najpozneje v roku enega leta od datuma objave te odločbe, Komisiji sporočile ugotovitve svojih pregledov, skupaj s kakršnimi koli priporočili za vključitev ali nevključitev ter s tem povezane pogoje.

(13) Ukrepi, predvideni s to direktivo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO ODLOČBO:

Člen 1

Naslednje dokumentacije načeloma izpolnjujejo zahteve po podatkih in informacijah iz Priloge II, in za najmanj eno fitofarmacevtsko sredstvo, ki vsebuje zadevno aktivno snov, iz Priloge III k Direktivi, upoštevaje predlagane uporabe:

1. dokumentacija, ki jo je Rohm in Haas France SA predložil Komisiji in državam članicam zaradi vključitve RH-7281 (zoksamid) kot aktivne snovi v Prilogo I k Direktivi 91/414/EGS in je bila 31. marca 2000 predložena Stalnemu odboru za zdravstveno varstvo rastlin;

2. dokumentacija, ki jo je Sankyo Company Limited predložil Komisiji in državam članicam zaradi vključitve B-41; E-187 (milbemektin) kot aktivne snovi v Prilogo I k Direktivi 91/414/EGS in je bila 31. marca 2000 predložena Stalnemu odboru za zdravstveno varstvo rastlin;

3. dokumentacija, ki jo je BASF AG predložil Komisiji in državam članicam zaradi vključitve BAS500F (piraklostrobin) kot aktivne snovi v Prilogo I k Direktivi 91/414/EGS in je bila 31. marca 2000 predložena Stalnemu odboru za zdravstveno varstvo rastlin;

4. dokumentacija, ki jo je Aventis GmbH predložil Komisiji in državam članicam zaradi vključitve AEF130360 (foramsulfuron) kot aktivne snovi v Prilogo I k Direktivi 91/414/EGS in je bila 31. marca 2000 predložena Stalnemu odboru za zdravstveno varstvo rastlin.

Člen 2

Ta odločba je naslovljena na države članice.

V Bruslju, 6. septembra 2000

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 57, 2.3.2000, str. 28.

--------------------------------------------------